गगरेट (ऊना)। पड़ोसी सूबे पंजाब के होशियारपुर में गगरेट के यात्रियों के साथ होने वाली दादागिरी और उन्हें अपमानित किए जाने की मंगलवार को इंतहा हो गई। होशियारपुर बस अड्डे पर पंजाब रोडवेज के एक बुकिंग क्लर्क ने न केवल गगरेट आ रहे एक व्यक्ति के साथ बस में ही मारपीट कर डाली, अपितु उसे जबरन बस से नीचे उतारना चाहा। यही नहीं उसे गगरेट की बजाय अंब तक का टिकट थमाकर बस में बिठाया गया। इस घटना से भड़के लोगों ने बस को गगरेट अड्डे पर घेर लिया और जमकर प्रदर्शन किया। हालत यहां तक बिगड़ गई कि गगरेट पुलिस को मौके पर पहुंच कर स्थिति को संभालना पड़ा।